<classify> TASWIRA ya Ligi Kuu soka Tanzania Bara imeanza kubadilika baada ya michezo ya mzunguko wa 11 kumalizika, huku ikionesha timu ambazo zimekuwa zikiongoza misimu iliyopita kwa zamu, ikijirudia.Usukani wa ligi unashikiliwa na Azam FC yenye pointi 24 baada ya kucheza michezo 10, kushinda saba na kupata sare tatu, ikiwa haijapoteza mchezo wowote. Anayeshikilia nafasi ya pili ni Yanga iliyocheza michezo nane, imeshinda saba na kupata sare moja na haijapoteza mchezo wowote ikiwa na pointi 22.Na nafasi ya tatu ni mabingwa watetezi Simba waliocheza michezo tisa, wameshinda sita, sare mbili na kupoteza mchezo mmoja wakiwa na pointi 20. Timu hizo tatu zimeshinda michezo yao iliyopita, Azam 1-0 dhidi ya JKT Tanzania, Simba 5-1 dhidi ya Alliance na Yanga 1-0 dhidi ya KMC.Ikumbukwe kuwa raundi ya 10, Azam FC ilikuwa katika nafasi hiyo, ya pili Yanga na tatu ilikuwa Mtibwa Sugar, huku Simba ikiwa ya nne. Lakini Simba iliwashusha wakata miwa hao wa Morogoro hadi nafasi ya nne, ambao mchezo uliopita wamefungwa 2-1 dhidi ya Stand United, na hata kama wangeshinda wangelingana na Simba kwa pointi 20 ila wangeshushwa tu kwa idadi ya mabao ya kufunga na kufungwa.Kwa namna ligi inavyokwenda, timu hizo tatu ziko nyuma kimichezo ukilinganisha na nyingine zilizocheza jumla ya michezo 11, kwa maana kwamba, kama wataendelea kufanya vizuri, basi watawaacha wengine mbali zaidi kwa pointi.Ushindani utazidi kuwa mkali kwa timu hizo, mmoja akiteleza na kufanya vibaya ataachwa na wenzake hivyo, kazi ipo kubwa mbele kugombani nafasi za uongozi. Mpaka sasa Azam inashikilia rekodi ya kufungwa mabao machache, yaani mawili pekee.Pia, Simba imeweka rekodi ya kuwa ndio timu iliyofunga mabao mengi zaidi katika mzunguko huo kwenye mechi moja 5-1 dhidi ya Alliace, ikifuatia na Ruvu Shooting iliyofunga 3-0 dhidi ya Singida United mchezo uliopita na Lipuli iliyoifunga Mbao ugenini mabao 3-1.Simba imeipiku Yanga na kuongoza katika idadi ya mabao ya kufunga kwa tofauti ya bao moja, imefikisha 16 huku Yanga ikiwa na 15, wakilingana katika mabao ya kufungwa wote wana manne.Na Azam ikifunga jumla ya mabao 13. Kuanzia nafasi ya nne mpaka ya saba zinazoshikiliwa na Mtibwa, Singida United, Mbeya City na Mbao zimelingana pointi sawa 17, ikifuatiwa na Kagera Sugar yenye pointi 16, JKT Tanzania na Coastal zikilingana pointi sawa 15, Stand United 14, Ruvu 13, Lipuli na Ndanda zikilingana pointi 12.Timu zilizoko hatarini na ambazo mpaka sasa zimeshinda mchezo mmoja tu, ni KMC yenye pointi tisa, Tanzania Prisons pointi nane, African Lyon pointi saba, Mwadui, Biashara na Alliance kila mmoja akiwa na pointi sita.  <topic>: KITAIFA 